KOMISIJOS REGLAMENTAS (ES) 2019/88

2019 m. sausio 18 d.

kuriuo iš dalies keičiamas Europos Parlamento ir Tarybos reglamento (EB) Nr. 396/2005 II priedas dėl didžiausios leidžiamosios acetamiprido liekanų koncentracijos tam tikruose produktuose

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 14 straipsnio 1 dalies a punktą,

kadangi:

(1) didžiausia leidžiamoji acetamiprido liekanų koncentracija (toliau – DLK) nustatyta Reglamento (EB) Nr. 396/2005 II priede;

(2) vykdant augalų apsaugos produkto, kurio sudėtyje yra veikliosios medžiagos acetamiprido, naudojimo patvirtinimo procedūrą, pagal Reglamento (EB) Nr. 396/2005 6 straipsnio 1 dalį buvo pateikta paraiška pakeisti nustatytą dabartinę DLK, kad šį produktą būtų galima naudoti valgomosioms alyvuogėms ir aliejui gaminti skirtoms alyvuogėms apsaugoti;

(3) tokia paraiška pateikta ir leisti naudoti acetamipridą miežiams ir avižoms apsaugoti;

(4) pagal Reglamento (EB) Nr. 396/2005 8 straipsnį atitinkamos valstybės narės įvertino pateiktas paraiškas ir vertinimo ataskaitas pateikė Komisijai;

(5) Europos maisto saugos tarnyba (toliau – Tarnyba) įvertino paraiškas ir vertinimo ataskaitas, visų pirma atsižvelgdama į galimą riziką vartotojams ir, tam tikrais atvejais, gyvūnams, ir pateikė pagrįstą nuomonę (2) dėl siūlomos DLK. Tą nuomonę Tarnyba pateikė pareiškėjui, Komisijai, valstybėms narėms ir visuomenei;

(6) Tarnyba pagrįstoje nuomonėje padarė išvadą, kad įvykdyti visi teiktinai informacijai keliami reikalavimai ir pareiškėjų prašomi DLK pakeitimai yra priimtini vartotojų saugos požiūriu, remiantis poveikio vartotojams vertinimu, atliktu atsižvelgiant į 27 konkrečias Europos vartotojų grupes. Tarnyba atsižvelgė į naujausią informaciją apie toksikologines medžiagos savybes. Nustatyta, kad nei visą gyvenimą trunkantis šios medžiagos, gaunamos vartojant visus maisto produktus, kuriuose gali būti šios medžiagos, poveikis, nei trumpalaikis labai didelio kiekio atitinkamo produkto vartojimas nekeltų rizikos, kad bus viršyta leidžiama paros dozė (LPD) arba ūmaus poveikio etaloninė dozė;

(7) laikydamasi veikliosios medžiagos acetamiprido patvirtinimo galiojimo pratęsimo procedūros pagal Europos Parlamento ir Tarybos reglamentą (EB) Nr. 1107/2009 (3) Tarnyba pateikė tos veikliosios medžiagos pesticido keliamos rizikos tarpusavio vertinimo išvadą (4), kurioje pasiūlyti nauji toksikologinio poveikio vertinimo įverčiai. Šiems įverčiams pritarė Augalų, gyvūnų, maisto ir pašarų nuolatinis komitetas 2017 m. gruodžio 13 d. posėdyje (5);

(8) vadovaudamasi Reglamento (EB) Nr. 396/2005 43 straipsniu Komisija paprašė Tarnybos įvertinti riziką, kurią dabartinė acetamiprido DLK gali kelti vartotojams atsižvelgiant į mažesnę ūmaus poveikio etaloninę dozę (ARfD);

(9) Tarnyba pagrįstoje nuomonėje (6) nustatė, kad medžiaga į vartotojų organizmą gali patekti vartojant obuolius, kriaušes, persikus, gūžinius kopūstus, pekininius kopūstus, garbiniuotuosius kopūstus, sėjamąsias salotas, salotines trūkažoles, špinatus, paprastąsias portulakas, burokėlių lapus ir salierus. Su valstybėmis narėmis konsultuotasi prašant pranešti apie galimą alternatyvios geros žemės praktikos (GŽŪP), kuri neleistų kilti vartotojams nepriimtinai rizikai, taikymą. Valstybės narės nustatė visiems minėtiems produktams taikytiną alternatyvią gerą žemės ūkio praktiką, išskyrus pekininius kopūstus, garbiniuotuosius kopūstus ir salierus, kuriems DLK turėtų būti nustatyta pagal atitinkamą aptikimo ribą;

(10) Taryba padarė išvadą, kad trūksta tam tikros informacijos apie salotines trūkažoles ir kad rizikos valdytojai turi papildomai apsvarstyti šį atvejį. Kadangi rizikos, susijusios susu alternatyvios geros žemės ūkio praktikos taikymu, vartotojams nėra, Reglamento (EB) Nr. 396/2005 II priede tam produktui turėtų būti nustatyta Tarnybos nustatyto dydžio DLK. Ši DLK bus peržiūrėta. Atliekant peržiūrą bus atsižvelgta į informaciją, kuri bus gauta per dvejus metus po šio reglamento paskelbimo;

(11) per Pasaulio prekybos organizaciją konsultuotasi dėl naujų DLK verčių su Sąjungos prekybos partneriais ir į jų pastabas atsižvelgta;

(12) todėl Reglamentas (EB) Nr. 396/2005 turėtų būti atitinkamai iš dalies pakeistas;

(13) prieš pradedant taikyti pakeistą DLK turėtų būti skiriamas tinkamas laikotarpis, per kurį valstybės narės, trečiosios šalys ir maisto tvarkymo subjektai galėtų pasirengti laikytis dėl DLK pakeitimo atsiradusių naujų reikalavimų;

(14) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis Reglamento (EB) Nr. 396/2005 II priedas iš dalies keičiamas pagal šio reglamento priedą.

2 straipsnis Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje. Jis taikomas nuo 2019 m. rugpjūčio 13 d. Tačiau acetamiprido aliejui gaminti skirtose alyvuogėse, valgomosiose alyvuogėse, miežiuose ir avižose nuostatos turėtų būti taikomos nuo 2019 m. vasario 13 d.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2019 m. sausio 18 d. Komisijos vardu Pirmininkas Jean-Claude JUNCKER

(1) OL L 70, 2005 3 16, p. 1.

(2) EFSA mokslinės ataskaitos pateikiamos svetainėje: http://www.efsa.europa.eu:

Reasoned opinion on the focussed assessment of certain existing MRLs of concern for acetamiprid and modification of the existing MRLs for table olives, olives for oil production, barley and oats. EFSA Journal 2018;16(5):5262.

(3) 2009 m. spalio 21 d. Europos Parlamento ir Tarybos reglamentas (EB) Nr. 1107/2009 dėl augalų apsaugos produktų pateikimo į rinką ir panaikinantis Tarybos direktyvas 79/117/EEB ir 91/414/EEB (OL L 309, 2009 11 24, p. 1).

(4) Conclusion on the peer review of the pesticide risk assessment of the active substance acetamiprid. EFSA Journal 2016;14(11):4610.

(5) Veikliosios medžiagos acetamiprido vertinimo ataskaita (SANTE/10502/2017 Rev. 4).

(6) Reasoned opinion on the focussed assessment of certain existing MRLs of concern for acetamiprid and modification of the existing MRLs for table olives, olives for oil production, barley and oats. EFSA Journal 2018;16(5):5262.